Ali Abdul Mufuruki (15 Novemba 1958 - 7 Desemba 2019) alikuwa mhandisi, mjasiriamali na mfanyabiashara kutoka nchini Tanzania. Mufuruki alizaliwa mwaka 1958 Bukoba vijijini katika Mkoa wa Kagera. Shule ya sekondari alimaliza vema katika masomo ya sayansi. Katika miaka ya 1980 alijifunza Kijerumani akasomea uhandisi kwenye Chuo cha Uhandisi Reutlingen, Baden-Württemberg, Ujerumani alipohitimu masomo ya uhandisi mitambo (ubunifu) kwa shahada ya kwanza. Wakati wa masomo yake alikuwa mhandisi mkufunzi katika kampuni ya Daimler Benz iliyo karibu na Reutlingen. Baada ya kurudi Tanzania mwaka 1986 aliajiriwa katika kampuni ya National Engineering Co. Ltd. Mwaka 1989 aliondoka katika ajira akaanzisha kampuni yake ya Infotech Computers Ltd ambayo baadaye aliipanua ikawa Infotech Investment Group Ltd, aliyoendelea kuiongoza hadi kifo chake. Mufuruki aliwekeza katika biashara mbalimbali pamoja na kupata haki ya kutumia rajamu ya Woolworth kwa ajili ya maduka nchini Tanzania na Uganda (Dar es Salaam, Arusha na Kampala) na kushiriki katika teknolojia ya habari pamoja na kampuni ya nyaya za intaneti. Alichaguliwa kuhudumia kwenye bodi za shirika na makampuni mbalimbali za Afrika ya Mashariki na kimataifa, mara kwa mara akiteuliwa kuwa mwenyekiti wa bodi hizo.